Virallinen lehti nro C 310 , 09/10/1998 s. 0059



KIRJALLINEN KYSYMYS E-0407/98 komissiolle esittäjä(t): Mark Watts (PSE) (24. helmikuuta 1998) Aihe: Lentoturvallisuus vuonna 2000 Lentäjät ovat uhanneet maailmanlaajuisella boikotilla vuonna 2000, koska he pelkäävät, että vuosi 2000 -ongelma sekoittaa tietokonejärjestelmät, jotka pitävät lentokoneet ilmassa ja estävät yhteentörmäykset. Onko komissio vakuuttunut siitä, että jäsenvaltiot, kolmannet maat, lentoyhtiöt ja ilmailuviranomaiset ovat ryhtyneet ajoissa tarpeellisiin turvatoimiin varmistaakseen, että lentokoneet eivät putoa alas tai törmää yhteen vuonna 2000? Komission jäsenen Neil Kinnockin komission puolesta antama vastaus (17. huhtikuuta 1998) Komissiokin on huolissaan vuosisadan vaihtumisesta mahdollisesti aiheutuvista vakavista ongelmista, ja se on käsitellyt asiaa tiedonannossaan vuoden 2000 tietokoneongelmista ((KOM(98) 102. )). Tiedonannon tarkoituksena on yrittää varmistaa, että asiasta tiedetään laajasti, sekä luoda toimivat yhteydet kaikkiin valvoviin viranomaisiin energia-, liikenne- ja televiestintäalalla, rahoitusmarkkinoilla sekä muilla talouden aloilla. Aito huolenaihe on, että vuosisadan vaihtumiseen liittyvä ongelma voisi vaikuttaa siviili-ilmailun turvallisuuteen. Tämän vuoksi komissio lähetti joulukuussa 1997 kiertokirjeen kaikille jäsenvaltioille kehottaen näitä selvittämään, mitä toimia kukin jäsenvaltio aikoo toteuttaa tai on jo toteuttanut. Samanlaiset kirjeet lähetettiin keskeisille lentoyhtiö- ja lentokenttäorganisaatioille (IATA, AEA, ERA, ACE ja ACI). Kansainvälinen ilmakuljetusliitto IATA on muodostanut vuotta 2000 käsittelevän ryhmän ja laatinut johtajille suunnatun muistion, jossa lentoyhtiöiden johtajien huomio kiinnitetään kyseiseen aiheeseen. Lentokenttien kansainvälinen neuvosto (Airport Council International, ACI) on lähettänyt kaksi kyselylomaketta kaikille jäsenlentokentilleen koko maailmassa (yksi kyselylomake on IATAn ja yksi ACIn). Kyselylomakkeilla haettiin tietoa tietokonejärjestelmien yhteensopivuudesta. Useat jäsenvaltiot ovat ilmoittaneet jo ryhtyneensä korjaustoimiin. Pääasiassa on pyydetty lentoliikenteen valvontajärjestelmien valmistajilta varmistuksia siitä, ettei vuosisadan vaihtumisella ole vaarallisia vaikutuksia ilma-aluksiin. Eurocontrol valmistelee parhaillaan tilannekatsausta, joka käsittelee kaikissa Euroopan valtioissa toteutettuja toimia. Katsauksen mukaan 14 valtiota Euroopan siviili-ilmailukonferenssiin (ECAC) osallistuvista 36:sta valtiosta * komission kyselyyn vastanneet valtiot mukaan lukien * on alkanut tehdä yhteenvetoa kaikista nykyisistä tietokonejärjestelmistään, ja työhön osallistuvat valmistajat, joiden laitteita on asennettu kyseisten valtioiden kansallisiin lennonjohtokeskuksiin. Eurocontrol järjesti myös 19.*20. maaliskuuta 1998 seminaarin, johon kutsuttiin siviili-ilmailuhallinnon, lentoyhtiöiden, kansainvälisen siviili-ilmailujärjestön (ICAO) ja muiden järjestöjen edustajia vaihtamaan tietoja asiasta. Tapahtuman tavoitteena oli seurata kansallisia toimia ja nopeuttaa prosessia Euroopan siviili-ilmailukonferenssin käsittelemällä alalla. Lähettämällä kiertokirjeen kaikille valtioille ICAO varmistaa, että asiasta tiedetään koko maailmassa. ICAO järjestää myös seminaareja aiheesta: eräs näistä pidettiin Meksikossa 24.*28. marraskuuta 1998. Komissio työskentelee edelleen kaikkien asianomaisten kanssa varmistaakseen kaikin mahdollisin keinoin, että ryhdytään asianmukaisiin toimiin, joilla vältetään vuoteen 2000 liittyvien mahdollisten tietokoneongelmien aiheuttamat häiriöt.